ΚΟΙΝΗ ΔΡΑΣΗ της 22ας Νοεμβρίου 1996 που εγκρίθηκε από το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση σχετικά με την περιοχή των Μεγάλων Λιμνών (96/669/ΔΕΥ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο Ι.3,

τα συμπεράσματα του Ευρωπαϊκού Συμβουλίου που συνήλθε στη Φλωρεντία στις 21 και 22 Ιουλίου 1996,

Εκτιμώντας:

την κοινή θέση της 24ης Οκτωβρίου 1994 σχετικά με τους στόχους και τις προτεραιότητες της Ευρωπαϊκής Ένωσης έναντι της Ρουάντα 7

τις δηλώσεις που εγκρίθηκαν κατά τη σύνοδο της 28ης Οκτωβρίου 1996 και κατά την ειδική σύνοδο των Υπουργών Συνεργασίας για την Ανάπτυξη και την Ανθρωπιστική Βοήθεια της 7ης Νοεμβρίου 1996 και οι οποίες αφορούν την κατάσταση στο ανατολικό Ζαΐρ 7

ότι στις 9 Νοεμβρίου και στις 15 Νοεμβρίου 1996, αντίστοιχα, το Συμβούλιο Ασφαλείας των Ηνωμένων Εθνών ενέκρινε τα ψηφίσματα αριθ. 1078 και 1080 7 ότι τα εν λόγω ψηφίσματα πρέπει να τεθούν σε εφαρμογή 7

Αναγνωρίζοντας τη σημασία της συνεισφοράς των Αφρικανικών Κρατών στην επίλυση της κρίσης στην περιοχή των Μεγάλων Λιμνών 7

Εκτιμώντας:

ότι η Ευρωπαϊκή Ένωση συμμετέχει ήδη στην αναζήτηση λύσης αυτής της κρίσης με την εποικοδομητική δράση του Ειδικού Απεσταλμένου της για την περιοχή των Μεγάλων Λιμνών 7

ότι η Ευρωπαϊκή Ένωση πρέπει να εντάξει τις πρωτοβουλίες της για την επίλυση αυτής της κρίσης στο πλαίσιο της δράσης της διεθνούς κοινότητας, όπως αναλήφθησαν σύμφωνα με τα οικεία ψηφίσματα του Συμβουλίου Ασφαλείας 7

ότι το Συμβούλιο ενέκρινε σήμερα μια παράλληλη απόφαση, η οποία ζητά από τη Δυτικοευρωπαϊκή Ένωση να επεξεργαστεί και να θέσει σε εφαρμογή τις ειδικές πτυχές αυτής της κοινής δράσης η οποία έχει επιπτώσεις στον τομέα της άμυνας,

ΕΝΕΚΡΙΝΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Η Ευρωπαϊκή Ένωση υποστηρίζει την επείγουσα εφαρμογή των σχετικών ψηφισμάτων του Συμβουλίου Ασφαλείας των Ηνωμένων Εθνών, τα οποία πρέπει να επιτρέψουν την αποστολή ανθρωπιστικής βοήθειας προς το ανατολικό Ζαΐρ, καθώς και να διευκολύνουν την επιστροφή των προσφύγων με την πλήρη συγκατάθεσή τους στις χώρες καταγωγής τους και την επιστροφή των εκτοπισμένων. Η Κοινότητα και τα κράτη μέλη θα συμβάλουν στην εφαρμογή των εν λόγω ψηφισμάτων με τα μέτρα που θα κρίνουν κατάλληλα και τα οποία θα συντονίσουν σύμφωνα με τους τρόπους που διευκρινίζονται στην παρούσα κοινή δράση. Η Ευρωπαϊκή Ένωση επαναβεβαιώνει την προτεραιότητα που πρέπει να δοθεί στην επιστροφή των προσφύγων στις χώρες καταγωγής τους και την ανάγκη να υπερνικηθούν προς τούτο όλα τα εμπόδια. Η Ένωση επιβεβαιώνει τη βούλησή της να βοηθήσει τη Ρουάντα να δημιουργήσει τις βασικές προϋποθέσεις για την επιστροφή των προσφύγων της.

Άρθρο 2

Στο πλαίσιο της υποστήριξης προς το συντονισμό των Ηνωμένων Εθνών, το Συμβούλιο σημειώνει ότι η Επιτροπή θα εξασφαλίσει το συντονισμό των προσπαθειών της Κοινότητας και των κρατών μελών της για την προμήθεια και την αποστολή το ταχύτερο δυνατόν της ανθρωπιστικής βοήθειας στους πρόσφυγες και εκτοπισμένους που βρίσκονται στο ανατολικό Ζαΐρ.

Άρθρο 3

Λαμβάνοντας υπόψη τις εθελοντικές συνεισφορές τους σε ανθρωπιστική και στρατιωτική βοήθεια, τα κράτη μέλη ενημερώνονται και διαβουλεύονται στο πλαίσιο του Συμβουλίου σχετικά με τις εθελοντικές συνεισφορές τους στην υποστήριξη της αφρικανικής συμμετοχής στην πολυεθνική στρατιωτική δύναμη, σύμφωνα με τα οικεία ψηφίσματα του Συμβουλίου Ασφαλείας των Ηνωμένων Εθνών.

Άρθρο 4

Όσον αφορά τη χρηματοδότηση της κοινοτικής συνεισφοράς στην παρούσα κοινή δράση, το Συμβούλιο καλεί την Επιτροπή να εξετάσει τις δυνατότητες και να υποβάλει κατάλληλες προτάσεις σχετικά με το θέμα.

Άρθρο 5

Η Ευρωπαϊκή Ένωση θα εντείνει τις προσπάθειες για την αποκατάσταση της σταθερότητας στην περιοχή των Μεγάλων Λιμνών, ιδίως ευνοώντας την εγκαθίδρυση δημοκρατικών θεσμών και το σεβασμό των δικαιωμάτων του ανθρώπου. Η Ένωση επαναβεβαιώνει ότι η διεξαγωγή διεθνούς διάσκεψης για την ειρήνη, την ασφάλεια και την ανάπτυξη στην περιοχή των Μεγάλων Λιμνών, υπό την αιγίδα των Ηνωμένων Εθνών και του Οργανισμού Αφρικανικής Ενότητας έχει να παίξει καθοριστικό ρόλο για μια βιώσιμη διευθέτηση της κρίσης στην περιοχή αυτή. Καλεί όλα τα μέρη να εντείνουν τις προσπάθειες για τη διεξαγωγή της διάσκεψης αυτής.

Άρθρο 6

Η παρούσα κοινή δράση τίθεται σε ισχύ την ημέρα της έγκρισής της.

Άρθρο 7

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 22 Νοεμβρίου 1996.

Για το Συμβούλιο

Ο Πρόεδρος

J. BURTON